
Települések zöldfelületi arculatának térinformatikai elemzése és fejlesztése Tököl példáján

Tököl a déli agglomerációs térség egyik legdinamikusabban fejlődő települése. Az szuburbanizációs folyamatok kevésbé hatottak a településre a kedvező szabályozási környezetnek köszönhetően, ugyanakkor a városiasodás lendülete az elmúlt harminc évben is folyamatosan töretlen, ez jelentős hatással van a zöldfelületekre és a városképre egyaránt. A zöldfelületek fejlesztése és a településkép alakítása azonban nincs mindig párhuzamban az egyéb városfejlesztési beavatkozásokkal. Az agglomerációs nyomás hatására a település fokozatosan elveszti (elvesztette) hajdani falusias karakterét, ám városi arculatára sem talált rá még, heterogén városkép jellemzi. A település közterületei és közcélú zöldfelületei sem növényhasználat, sem bútorozottság tekintetében nem mutatnak harmonikus, egységes, karakteres képet.

Egészen fiatal korom óta Tökölön élek, kötődésem korábban már hozzájárult a szakdolgozatom készítéséhez is. A város iránti elhivatottságom inspirálta jelenlegi témaválasztásomat is. A téma aktualitását bizonyítja, hogy a települések egyre nagyobb hangsúlyt fektetnek a településkép és település arculatának megőrzésére, alakítására. A megóvás eszköze a 2016-ban megjelent a településkép védelméről szóló törvény, amely kötelezővé tette a település számára településképi arculati kézikönyvek és a hozzá tartozó rendeletek megalkotását. Az arculati kézikönyvekben megfogalmazott ajánlások azonban elsősorban percepcionális vizsgálatokon alapulnak, ezért megítélésük szubjektív és nem aknázzák ki a térinformatikai elemzések lehetőségét, másrészt a zöldfelületi arculati elemekkel az arculati kézikönyvek alig foglalkoznak.

Ennek ellensúlyozására kutatásom célja egy olyan térinformatikai elemzési módszer kidolgozása, amely lehetőséget biztosít a települések számára a települési adatbázisokban szereplő információk alapján meghatározni a településképi szempontból értékes, megőrzendő és a fejlesztés alá szoruló, problémás területrészeket, közterületeket, zöldfelületeket. Ehhez elemeztem a beépülési folyamatokat és a történeti változásokat, azonosítottam a településképet meghatározó arculati elemeket és 15 különböző indikátor szerint értékeltem a településképi-zöldfelületi adottságokat. A kutatási eredmények a jövőben elősegíthetik az önkormányzatok számára a fejlesztési területek meghatározást, illetve megfogalmazhatók azok a tájépítészeti eszközök, melyek hozzájárulhatnak - az agglomerációs nyomás ellenére - egy igényes, karakteres, “zöld” településkép kialakulásához. 



